STATUTTER FOR NJFFs VILTSTELLSPRIS

1. Norges Jeger- og Fiskerforbunds Viltstellspris kan deles ut til medlemmer, organisasjonsledd i NJFF eller andre som har gjort en særlig innsats for å bedre og sikre vilkårene for viltbestandene.
2. Ved valg av kandidater for NJFFs Viltstellspris må en eller flere av følgende kriterier være oppfylt

* Innsats innenfor praktiske vilttiltak for å bedre forholdene for viltet og viltets leveområder
* Innsats for å sikre viltet og viltets leveområder i planprosesser og i tilknytning til planlagte tiltak som vil berøre viltets leveområder og påvirke jaktutøvelsen
* Innsats i tilknytning til situasjoner med forurensning, sykdom eller annen negativ påvirkning på viltbestandene
* Innsats for å legge til rette for allmennhetens utnyttelse av jakten
* Annen innsats av særlig betydning

1. NJFFs forbundsstyre fatter vedtak om tildeling av NJFFs Viltstellspris. Prisen deles ut på NJFFs landsmøte.  
   Prisen skal kun deles ut dersom det foreligger forslag på kandidater som er i henhold til kriteriene.
2. Forslag på kandidater til prisen skal foreligge 3 måneder før landsmøte eller senest slik at NJFFs forbundsstyre kan fatte vedtak om tildeling av prisen i god tid før landsmøtet skal avholdes.  
   Det er også anledning for personer/organer utenfor NJFF til å sende inn begrunnede forslag på kandidater.
3. Prisen består av en gjenstand merket med forbundets logo og et diplom undertegnet av leder av NJFFs forbundsstyre og generalsekretær.